Blitsbokke sit Engelse ore aan in Vegas | Netwerk24
Blitsbokke sit Engelse ore aan in Vegas
Deur Marnus Kok 03 Maart 2019 00:57
'n Kragvertoning deur JC Pretorius het die Blitsbokke in staat gestel om Engeland by die sewestoernooi in Las Vegas kaf te draf.
JC Pretorius/Foto: Gallo Images
Suid-Afrika het vyf drieë gedruk om Sondagoggend (SA tyd) met 29-12 te wen.
Die Blitsbokke het die laaste tyd onder kritici deurgeloop oor hul spel, maar teen die Engelse was die Suid-Afrikaners op hul kop.
Pretorius het nie net beïndruk wanneer hy die bal in die hand gehad het nie, maar ook by die losgemale. Ook Ryan Oosthuizen het sy lyf op die spel geplaas, met Justin Geduld wat goeie spasie vir die spelers aan sy buitekant geskep het.
Die oorwinning beteken dat die Blitsbokke eerste in hul groep eindig en teen die gasheer, Amerika, in die kwarteindronde te staan kom. Die wedstryd begin Sondagoggend (SA tyd) om 04:10. Jy sal straks nie spyt wees dat jy jou wekker gestel het nie.
*Puntemakers: Suid-Afrika 29 (10): Drieë: Philip Snyman, Siviwe Soyizwapi, Justin Geduld, JC Pretorius, Selvyn Davids. Doelskoppe: Branco du Preez, Davids. Engeland 12 (5): Drieë: Tom Bowen, Charlton Kerr. Doelskop: Will Edwards.